Καλαμαράκια «γεμιστά» με αρωματικά, ψητά στο φούρνο με πατάτες
Ένα καλαμάρι αρωματικό, με μπόλικα μυρωδικά και πατάτες. Ένα νόστιμο και ολοκληρωμένο γεύμα, ό,τι πρέπει και για αυτούς που νηστεύουν.
περίπου 1,3 κιλά μέτρια καλαμάρια (περίπου 150 γρ. το καθένα - όσο γίνεται ίδιου μεγέθους), φρέσκα ή κατεψυγμένα, καθαρισμένα, ολόκληρα (κρατάμε χώρια τα πλοκάμια άκοπα), 1 κιλό πατάτες, καθαρισμένες, κομμένες κυδωνάτες, αλάτι,, φρεσκοτριμμένο πιπέρι, 2 - 3 κλαράκια δεντρολίβανο (σε ορισμένα σούπερ μάρκετ) ή 1 κοφτή κουτ. σούπας ξερό, κοπανισμένο, 2 σκελίδες σκόρδου, σε λεπτές φέτες (ή όσο θέλουμε), 1/3 φλιτζ. τσαγιού ελαιόλαδο, 1 κουτ. σούπας μουστάρδα (προτιμότερο πικάντικη), 1 κουτ. γλυκού ξύσμα λεμονιού, 30 ml χυμός λεμονιού, 6 ίνες κρόκος Κοζάνης, διαλυμένες σε 1 κουτ. σούπας βραστό νερό, 1 φλιτζ. τσαγιού «πατικωμένα» ανάμεικτα μυρωδικά της αρεσκείας μας (μαϊντανός, δυόσμος, φρέσκια ρίγανη, μάραθα), χοντροκομμένα, 1 φλιτζ. τσαγιού φρέσκα κρεμμυδάκια, ψιλοκομμένα, 1/2 φλιτζάνι κουκουνάρια, καβουρδισμένα σε τηγάνι χωρίς λάδι, χοντρό αλάτι, πιπέρι
Μαγειρεύουμε τις πατάτες στον ατμό (στον ατμομάγειρα ή σε ένα καλαθάκι ή διχτάκι που στερεώνουμε σε μια κατσαρόλα με λίγο νερό που βράζει) για 15 λεπτά μέχρι να μισομαλακώσουν. Αραδιάζουμε σε ένα ευρύχωρο ταψί τις πατάτες σε μία στρώση και τις αλατοπιπερώνουμε όσο είναι ζεστές.Στο μεταξύ, σε ένα μικρό μπολ βάζουμε τα κρεμμυδάκια, προσθέτουμε λίγο αλάτι και το «ζουλάμε» να μαραθεί. Προσθέτουμε τα μυρωδικά, το κουκουνάρι και πιπέρι, ανακατεύουμε και γεμίζουμε με το μείγμα τα καλαμάρια με ένα κουταλάκι.Χώνουμε στο άνοιγμα τα πλοκάμια και τα στερεώνουμε με μια οδοντογλυφίδα.Προθερμαίνουμε το φούρνο στους 180° C, στον αέρα. Σε ένα μπολ χτυπάμε τα υλικά της σάλτσας. Ρίχνουμε στο ταψί με τις πατάτες τα σκόρδα και το δεντρολίβανο. Βάζουμε ανάμεσα στα υλικά τα καλαμάρια, σε μία στρώση, και περιχύνουμε με τη σάλτσα. Ψήνουμε για περίπου 20 - 25 λεπτά, ανάλογα με το μέγεθος των καλαμαριών και το πόσο ψημένα μας αρέσουν.
Καλαμάρι , Θράψαλο,Πατάτες,Καθαρά Δευτέρα,Νηστίσιμα